15 “Miji anɔkwa wein tso lɛ, ni mi-Tsɛ ji okwaafonyo lɛ.2 Mihe nine fɛɛ nine ni wooo yibii lɛ, efolɔɔ eshwieɔ, ni eko fɛɛ eko ni woɔ yibii lɛ, efolɔɔ he* koni ewo yibii fe tsutsu lɛ.3 Nyɛhe etse momo yɛ wiemɔ ni mikɛ nyɛ wie lɛ hewɔ.4 Nyɛ kɛ mi afea ekome, ni mi hu mi kɛ nyɛ afee ekome. Taakɛ tso nine diɛŋtsɛ nyɛŋ awo yibii, akɛ ja ema wein tso lɛ he lɛ, nakai nɔŋŋ nyɛ hu nyɛnyɛŋ, akɛ ja nyɛtee nɔ nyɛ kɛ mi fee ekome.5 Miji wein tso lɛ; nyɛji niji lɛ. Mɔ fɛɛ mɔ ni yaa nɔ ekɛ mi feɔ ekome, ni mi hu mi kɛ lɛ feɔ ekome lɛ, lɛ ewoɔ yibii babaoo; ejaakɛ kɛjeee mi ni lɛ, nyɛnyɛŋ nɔ ko kwraa nyɛfee.6 Kɛ́ mɔ ko eyaaa nɔ ekɛ mi efeee ekome lɛ, ashɛɔ lɛ afɔ̃ɔ tamɔ tso nine, ni egbiɔ. Ni mɛi buaa niji nɛɛ anaa ni amɛshɛrɛɔ amɛshwieɔ la mli, ni niji lɛ shãa.7 Kɛ́ nyɛtee nɔ nyɛ kɛ mi fee ekome ni miwiemɔi lɛ hi nyɛmli lɛ, nyɛbia nɔ fɛɛ nɔ ni nyɛtaoɔ ni ebaaba mli ehã nyɛ.8 Enɛ ji nɔ ni woɔ mi-Tsɛ hiɛ nyam, akɛ nyɛya nɔ nyɛwo yibii babaoo ni nyɛhã ana hu akɛ nyɛji mikaselɔi.9 Bɔ ni Tsɛ lɛ sumɔɔ mi lɛ, nakai mi hu misumɔɔ nyɛ; nyɛhia misuɔmɔ lɛ mli.10 Kɛji nyɛye mikitãi lɛ anɔ lɛ, nyɛbaahi misuɔmɔ lɛ mli, tamɔ bɔ pɛ ni mi hu miyeɔ Tsɛ lɛ kitãi anɔ ni mihiɔ esuɔmɔ lɛ mli lɛ.11 “Miwie nibii nɛɛ mitsɔɔ nyɛ koni mimiishɛɛ lɛ ahi nyɛmli, ni nyɛmiishɛɛ lɛ ayi obɔ.12 Enɛ ji mikitã lɛ, akɛ nyɛsumɔsumɔa nyɛhe tamɔ bɔ pɛ ni misumɔɔ nyɛ lɛ.13 Mɔ ko bɛ suɔmɔ ni da fe enɛ, akɛ mɔ baaŋɔ ewala* eŋmɛ shi ehã enanemɛi.14 Kɛ́ nyɛfee nibii ni miwoɔ nyɛ he kitã lɛ, no lɛ minanemɛi ji nyɛ.15 Mitsɛɛɛ nyɛ nyɔji dɔŋŋ, ejaakɛ nyɔŋ leee nɔ ni enuŋtsɔ feɔ. Shi miitsɛ nyɛ nanemɛi, ejaakɛ nibii fɛɛ ni minu yɛ mi-Tsɛ naa lɛ, mihã nyɛle.16 Jeee nyɛ nyɛhala mi, shi mi moŋ mihala nyɛ, ni mihole nyɛ koni nyɛya ni nyɛyawo yibii, ni akɛ, nyɛyibii lɛ aya nɔ ahi shi, koni nɔ fɛɛ nɔ ni nyɛbaabi Tsɛ lɛ yɛ migbɛ́i mli lɛ, ekɛhã nyɛ.17 “Nibii nɛɛ miwoɔ nyɛ he kitã koni nyɛsumɔsumɔa nyɛhe.18 Kɛ́ je lɛ nyɛɔ nyɛ lɛ, nyɛle akɛ mi tsutsu enyɛ dani enyɛɔ nyɛ lɛ.19 Eji nyɛfata je lɛ he kulɛ, je lɛ baadɔ lɛ diɛŋtsɛ enii ahe. Agbɛnɛ, akɛni nyɛfataaa je lɛ he, shi mi moŋ mihala nyɛ kɛjɛ je lɛ mli lɛ, no hewɔ ni je lɛ nyɛɔ nyɛ lɛ.20 Nyɛhãa wiemɔ ni mikɛ nyɛ wie lɛ ahia nyɛjwɛŋmɔ mli akɛ: Nyɔŋ efeee enuŋtsɔ. Kɛ́ amɛwa mi yi lɛ, amɛbaawa nyɛ hu yi; kɛ́ amɛye miwiemɔ lɛ nɔ lɛ, amɛbaaye nyɛ hu nyɛnɔ nɔ.21 Shi migbɛ́i lɛ hewɔ lɛ, amɛbaafee nibii nɛɛ fɛɛ amɛshi nyɛ, ejaakɛ amɛleee mɔ ni tsu mi lɛ.22 Eji mibaaa mikɛ amɛ ebawieee kulɛ, esha bɛ amɛhe. Shi amrɔ nɛɛ, amɛbɛ amɛhe esha lɛ he naajiemɔ ko.23 Mɔ fɛɛ mɔ ni nyɛɔ mi lɛ, enyɛɔ mi-Tsɛ hu.24 Eji mitsuko nitsumɔi ni mɔ ko mɔ ko tsuko eko dã yɛ amɛteŋ kulɛ, esha bɛ amɛhe; shi amrɔ nɛɛ, amɛna mi ni amɛnyɛɔ mi kɛ mi-Tsɛ fɛɛ hu.25 Shi enɛ ba lɛ nakai bɔ ni afee ni wiemɔ lɛ ni aŋma yɛ amɛ-Mla lɛ mli akɛ: ‘Amɛnyɛ mi yakatswaa’ lɛ aná aba mli.26 Kɛ́ yelikɛbualɔ* lɛ ni matsu lɛ nyɛŋɔɔ kɛjɛ Tsɛ lɛ ŋɔɔ, anɔkwale lɛ mumɔ lɛ, ni jɛɔ Tsɛ lɛ ŋɔɔ lɛ, ba lɛ, lɛ ebaaye mihe odase;27 ni nyɛ hu, nyɛbaaye odase, ejaakɛ nyɛ kɛ mi ehi shi kɛjɛ shishijee lɛ.